In nomine Domini, amen. Anno Incarnationis ejusdem Mº CCº septuagesimo septimo, mense Novembri. Ego Iohannes de Drees, domicellus, notum facio universis presentes litteras inspecturis quod ego sponte, provide, etc., pro me et meis heredibus, do, trado et delibero Stephano dicto Tondu, fornerio, de Edua, et suis heredibus in perpetuum duas petias vinearum sitas in finagio de Archeval, una juxta vineam meam et alia juxta vineam quondam Karelli de Bernay; item, quamdam petiam prati sitam in finagio de Belnay, juxta pratum Iohannis de Alligneyo ex una parte et pratum Mulereti de Chemino ex altera; item, quoddam pratum situm in dicto finagio juxta campum Hugonis prepositi de Bernay; item, quamdam domum sitam in villa de Belnay juxta domum Hugonis prepositi de Belnay ex una parte, et domum dicti Becon ex altera, cum appenditiis et pertinentiis dicte domus pro duabus libris cere, duobus denariis monete currentis in Burgundia, et tertiam partem duorum denariorum monete predicte annui census et perpetui michi et meis heredibus a dicto Stephano et suis heredibus in die festi beati Remigii reddendis seu etiam persolvendis. Quare de predictis me et meos heredes corporaliter devestio, etc. Actum in presentia Hugonis notarii Eduensis, Guidonis dicti Herbaut civi Eduensi et Arnulphi dicti Flemant civi Eduensi, testium ad hoc vocatorum, anno et mense predictis.